
Askorbo rūgštis SANITAS 50 mg/ml injekcinis tirpalas
Askorbo rūgštis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Askorbo rūgštis SANITAS ir kam jis vartojamas
2.	Kas žinotina prieš vartojant Askorbo rūgštis SANITAS
3.	Kaip vartoti Askorbo rūgštis SANITAS
4.	Galimas šalutinis poveikis
5.	Kaip laikyti Askorbo rūgštis SANITAS
6.	Pakuotės turinys ir kita informacija

Askorbo rūgštis SANITAS veiklioji medžiaga yra askorbo rūgštis (vitaminas C).

Askorbo rūgšties vartojama:
· skorbutui (vitamino C trūkumo sukeltai ligai) gydyti;
· vitamino C trūkumo profilaktikai, jei į žmogaus organizmą šio vitamino patenka per mažai arba jei jo poreikis organizme padidėja.

Injekcinio askorbo rūgšties tirpalo vartojama tuo atveju, jei geriamieji askorbo rūgšties vaistiniai preparatai neveiksmingi arba jei pacientas jų netoleruoja.

Askorbo rūgštis SANITAS vartoti negalima:
· jeigu yra alergija askorbo rūgščiai arba bet kuriai pagalbinei šio vaisto medžiagai (jos išvardytos 6 skyriuje), arba natrio askorbatui.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Askorbo rūgštis SANITAS.

Senyviems pacientams
Gauta duomenų, kad askorbo rūgšties preparatų vartojančių senyvų žmonių serume gali didėti cholesterolio koncentracija, tačiau iki šiol neaišku, ar tikrai tai priklauso nuo askorbo rūgšties poveikio ir koks šio poveikio būdas.

Toliau išvardytais atvejais askorbo rūgšties reikia vartoti atsargiai.
· Pacientas serga cukriniu diabetu.
· Nustatyta fermento gliukozės 6 - fosfato dehidrogenazės stoka.
· Pacientas serga kraujo ligomis hemochromatoze, sideroblastine ar pjautuvine mažakraujyste ar talasemija.
· Yra hiperoksalurija, oksalozė ar inkstų akmenligė.
· Askorbo rūgšties vartojama ilgai ir didelėmis dozėmis, t.y. po 2 – 3 g per parą.

Veikiama tiesioginės šviesos, askorbo rūgštis greitai inaktyvinama, todėl vaistą reikia laikyti nuo šviesos apsaugotoje vietoje.

Jei Jums bus atliekamas koks nors laboratorinis tyrimas, gydytojui ir laboratorijos personalui pasakykite, kad vartojate askorbo rūgšties, nes gali pakisti tyrimo rodmenys.

Kiti vaistai ir Askorbo rūgštis SANITAS
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypač svarbu pasakyti, jei vartojate:
· vaistų nuo epilepsijos (barbitūratų bei primidono);
· disulfiramo (vaisto nuo alkoholizmo), gali pakisti jo poveikis;
· meksiletino (vaisto nuo širdies ritmo sutrikimo);
· salicilatų (vaistų nuo uždegimo);
· deferoksamino (juo gydomas apsinuodijimas geležies preparatais).

Askorbo rūgštis yra nesuderinama su aminofilinu, bleomicinu, cefazolinu, natrio cefapirino natrio druska, chlordiapoksidu, dekstranu, doksapramo hidrochloridu, eritromicino laktobionatu, meticilino natrio druska, nafcilino natrio druska, pencilino G kalio druska, fitonadionu, natrio bikarbonatu ir varfarinu, todėl jos ir minėtų vaistų tirpalų maišyti negalima.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. Nėštumo ir žindymo laikotarpiu Askorbo rūgštis SANITAS galima vartoti tik gydytojo leidimu.

Vairavimas ir mechanizmų valdymas
Askorbo rūgštis SANITAS gebėjimo vairuoti ir valdyti mechanizmus neveikia.

Askorbo rūgštis SANITAS sudėtyje yra natrio sulfito. 
Retais atvejais gali sukelti sunkių padidėjusio jautrumo reakcijų ir bronchų spazmą.

Askorbo rūgštis SANITAS sudėtyje yra natrio.
Didžiausioje šio vaisto dozėje (10 ml) yra 3,17 mmol (arba 72,6 mg) natrio. Būtina atsižvelgti, jei kontroliuojamas natrio kiekis maiste.

Askorbo rūgštis SANITAS leidžiama į raumenis ar veną.

Dozės suaugusiems žmonėms
Įprastinė vienkartinė dozė suaugusiems žmonėms 100–250 mg.

Askorbo rūgšties trūkumo profilaktika
Į raumenis leidžiama paros dozė yra 2‑5 ml Askorbo rūgštis SANITAS (100–250 mg askorbo rūgšties).
Jei pacientas maistinių medžiagų gauna į veną lašinamų tirpalų pavidalu, Askorbo rūgštis SANITAS galima infuzuoti į veną kartu su tokiais tirpalais.

Askorbo rūgšties trūkumo šalinimas
Į raumenis leidžiama paros dozė yra 2‑10 ml Askorbo rūgštis SANITAS (100–500 mg askorbo rūgšties).
Jei pacientas maistinių medžiagų gauna į veną lašinamų tirpalų pavidalu, Askorbo rūgštis SANITAS galima infuzuoti į veną kartu su tokiais tirpalais.
Gydoma ne trumpiau kaip 14 dienų.

Vartojimas vaikams

Askorbo rūgšties trūkumo profilaktika
Vaikams askorbo rūgšties leidžiama tuo atveju, jei pacientas maistinių medžiagų gauna į veną lašinamų tirpalų pavidalu arba jei negali vartoti geriamųjų askorbo rūgšties preparatų. Į raumenis leidžiama paros dozė yra 1–2 ml Askorbo rūgštis SANITAS (50‑100 mg askorbo rūgšties).

Askorbo rūgšties trūkumo šalinimas
Į raumenis leidžiama paros dozė yra 2‑6 ml Askorbo rūgštis SANITAS (100–300 mg askorbo rūgšties).
Vaikams askorbo rūgšties į veną leidžiama tuo atveju, jei pacientas maistinių medžiagų gauna į veną lašinamų tirpalų pavidalu.
Gydoma ne trumpiau kaip 14 dienų.

Ką daryti pavartojus per didelę Askorbo rūgštis SANITAS dozę?
Perdozavus askorbo rūgšties, pasireiškia pykinimas, vėmimas, viduriavimas, skrandžio spazmai, odos paraudimas, galvos skausmas, padažnėja šlapinimasis.
Jei pavartojote per daug Askorbo rūgštis SANITAS, pasitarkite su gydytoju arba vaistininku.

Pamiršus pavartoti Askorbo rūgštis SANITAS
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Bendrieji sutrikimai ir vartojimo vietos pažeidimai
Vaisto vartojant ilgai didelėmis dozėmis ir staiga nutraukus jo vartojimą, gali atsirasti skorbuto požymių.

Inkstų ir šlapimo takų sutrikimai
Oksalatinių akmenų atsiradimas inkstuose (toks poveikis priklauso nuo dozės), nedidelis šlapimo kiekio padidėjimas, šlapinimosi padažnėjimas.

Virškinimo trakto sutrikimai
Pykinimas ar vėmimas, spazminis pilvo skausmas, viduriavimas.

Nervų sistemos sutrikimai
Galvos skausmas, galvos svaigimas ir silpnumas (greitai suleidus į veną).

Odos ir poodinio audinio sutrikimai
Odos paraudimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje.
Ampules laikyti išorinėje dėžutėje, kad vaistas būtų apsaugotas nuo šviesos.

Ant dėžutės po „EXP“ ir ampulės etiketės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Askorbo rūgštis SANITAS sudėtis
-	Veiklioji medžiaga yra askorbo rūgštis. Vienoje 2 ml ampulėje yra 100 mg, vienoje 5 ml ampulėje - 250 mg askorbo rūgšties. 1 ml yra 50 mg askorbo rūgšties.
-	Pagalbinės medžiagos yra: natrio-vandenilio karbonatas (pH koregavimui), bevandenis natrio sulfitas (E221), injekcinis vanduo. 

Askorbo rūgštis SANITAS išvaizda ir kiekis pakuotėje
Skaidrus bespalvis arba gelsvas injekcinis tirpalas.
Kartono dėžutėje yra dešimt 2 ml arba penkios ar dešimt 5 ml ampulių.

Gali būti tiekiamos ne visų dydžių pakuotės.

Registruotojas 
PharmaSwiss Česká republika s.r.o.
Jankovcova 1569/2c 
170 00 Prague 7 
Čekija

Gamintojas
UAB Santonika, Veiverių g. 134 B, LT-46353 Kaunas, Lietuva

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „PharmaSwiss“ 
Užnerio g. 1 
LT-47484 
Kaunas
Tel. +370 5 2790 762

Šis pakuotės lapelis paskutinį kartą peržiūrėtas 2018-05-22.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

